รู้จัก ฟีโบนัชชี ตัวเลขทองคำ ที่นักลงทุนสายเทคนิคชอบใช้
เรื่องราวของฟีโบนัชชี เป็นอย่างไร ? ลงทุนแมนจะเล่าให้ฟัง
12 ก.พ. 2565

รู้จัก ฟีโบนัชชี ตัวเลขทองคำ ที่นักลงทุนสายเทคนิคชอบใช้ /โดย ลงทุนแมน
นักลงทุนหลายคนน่าจะคุ้นเคยกับคำว่า ฟีโบนัชชี กันมาบ้างในฐานะเครื่องมือ 
ที่ใช้หาจุดกลับตัว หรือจุดจิตวิทยาอะไรก็ตามของราคาสินทรัพย์ ที่เราสนใจ
ความเป็นจริงแล้ว ฟีโบนัชชี คือลำดับเลขที่พบเจอได้ทั่วไปในธรรมชาติ ต่อมาได้กลายมาเป็นหนึ่งในเครื่องมือที่นิยมใช้กัน สำหรับงานออกแบบและงานศิลปะ เช่น ภาพวาดโมนาลิซา รวมถึงนำไปประยุกต์ใช้กับการลงทุน
ฟีโบนัชชี ได้ถูกตั้งตามชื่อ “Leonardo Fibonacci” นักคณิตศาสตร์ชาวอิตาลี
แต่รู้หรือไม่ว่าเขาคนนี้ กลับไม่ได้เป็นผู้คิดค้นลำดับเลขดังกล่าว..
แล้วเรื่องราวของฟีโบนัชชี เป็นอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เริ่มกันที่เรื่องราวของนักคณิตศาสตร์ชาวอิตาลี Leonardo Fibonacci
หรือที่รู้จักกันก่อนจะมีชื่อเสียงว่า Leonardo Pisano แปลว่าลีโอนาร์โด แห่ง ปิซา
เขาเกิดที่เมืองปิซา ประเทศอิตาลี ประมาณปี ค.ศ. 1170
เขาเป็นบุตรชายของพ่อค้าในเมืองปิซา ที่ชื่อว่า Bonaccio
ส่วนชื่อที่เรารู้จักกันดีว่า Fibonacci มีที่มาจากคำว่า Filius Bonacci แปลว่าลูกชายของ Bonaccio นั่นเอง
จากการที่พ่อของเขาเป็นพ่อค้า ซึ่งต้องออกเดินทางไปยังต่างแดนและติดต่อค้าขาย 
ทำให้ Fibonacci ได้มีโอกาสช่วยเหลืองานด้านค้าขาย จึงได้รู้จักกับระบบเลข ฮินดู-อารบิก 
ที่ใช้ตัวเลขเพียง 0 ถึง 9 ในการแทนจำนวนทั้งหมด ไม่ว่าจะมากแค่ไหนก็ตาม
ซึ่งตัวเขาก็สนใจและสังเกตว่าระบบเลขแบบนี้ สามารถแก้ปัญหาทางคณิตศาสตร์ได้
แถมยังใช้งานได้ง่ายกว่าระบบเลขโรมัน ซึ่งยังคงใช้กันอยู่ทั่วยุโรปในเวลานั้น
ต่อมา Fibonacci ได้เดินทางไปทั่วดินแดนแถบทะเลเมดิเตอร์เรเนียน
และได้เล่าเรียนการคำนวณรูปแบบต่าง ๆ กับบรรดาครูชาวอาหรับ
เมื่อเขาได้เดินทางกลับมายังอิตาลี เขาจึงเขียนหนังสือมากมาย
เพื่อบอกเล่าถึงวิชาการคำนวณรูปแบบต่าง ๆ ที่ได้พบเจอ
หนึ่งในนั้น คือหนังสือชื่อว่า “Liber Abaci” มีความหมายว่าหนังสือแห่งการคำนวณ
ซึ่งหนังสือเล่มนี้เอง ที่ได้สร้างชื่อให้กับ Fibonacci เป็นอย่างมาก
เพราะมันเป็นหนังสือที่ทำให้ชาวยุโรปได้รู้จักระบบเลข ฮินดู-อารบิก
ซึ่งในเวลาต่อมา ได้กลายเป็นที่นิยม จนเข้ามาแทนที่ระบบเลขโรมันในเวลาต่อมา
นอกจากเรื่องของระบบเลขแบบใหม่แล้ว สิ่งที่ถูกเขียนอยู่ในหนังสือด้วย
ก็คือเรื่องของการไขปัญหา “การเกิดของประชากรกระต่าย”
โดยแสดงออกมาผ่านระบบตัวเลขชุดหนึ่ง ซึ่งถูกเรียกในภายหลังว่า “ลำดับเลขฟีโบนัชชี” ตามชื่อของเขา 
อย่างไรก็ตาม Leonardo Fibonacci ไม่ได้เป็นผู้คิดค้นลำดับเลขฟีโบนัชชีขึ้นมา
เนื่องจากมีการค้นพบในภายหลังว่าลำดับเลขดังกล่าวเป็นที่รู้จักกันในหมู่นักคณิตศาสตร์ชาวอินเดียมาก่อนหน้านั้นหลายร้อยปีอยู่แล้ว
แล้วลำดับเลขฟีโบนัชชีมีลักษณะอย่างไร ?
ลำดับเลขฟีโบนัชชี คือ ลำดับเลขที่เกิดจากการนำจำนวนก่อนหน้า 2 ลำดับมาบวกกัน
เพื่อให้ได้ลำดับถัดไป โดยเริ่มต้นด้วยเลข 0 และ 1 ก็จะได้เป็น
0, 1, 1, 2, 3, 5, 8, 13, 21, 34, 55, 89, 144, 233, 377, ….
จะสังเกตได้ว่า เลข 2 เกิดขึ้นมาจากลำดับก่อนหน้า 2 ตัวบวกกันคือ 1 + 1
หรือเลข 21 ก็คือผลบวกจากลำดับก่อนหน้า 2 ตัว คือ 8 + 13 เช่นเดียวกัน
ความพิเศษของเลขฟีโบนัชชีคือ เราสามารถพบเห็นลำดับเลขแบบนี้ในธรรมชาติรอบตัว
อย่างเช่น
- จำนวนเกลียวของเมล็ดดอกทานตะวัน
- จำนวนแถวของตาสับปะรด
- จำนวนกลีบของดอกไม้
นอกจากนี้ ลำดับเลขฟิโบนีกชียังมีโครงสร้างรูปก้นหอย ที่เกิดจากการใช้สี่เหลี่ยมจัตุรัส
นำมาต่อกันตามลำดับเลขฟีโบนัชชี แล้ววาดเส้นโค้งจากมุมหนึ่งไปยังอีกมุมหนึ่ง
เส้นโค้งก้นหอยลักษณะนี้สามารถพบเจอได้ในธรรมชาติ ตั้งแต่รูปทรงของเปลือกหอย ไปจนถึงรูปทรงของกาแล็กซี
ในวงการออกแบบ อัตราส่วนความโค้งดังกล่าวถูกเรียกว่า “สัดส่วนทองคำ” หรือ Golden Ratio 
มีอัตราส่วน 1 ต่อ 1.618 เรียกได้ว่าเป็นสัดส่วนที่ทำให้งานออกแบบ มีสัดส่วนที่งดงามตามโครงสร้างของธรรมชาติ
โดยตัวเลขนี้เกิดจากการนำเลขในลำดับฟีโบนัชชี มาหารด้วยจำนวนก่อนหน้า 
ซึ่งตัวเลขที่ได้จะมีผลลัพธ์เข้าใกล้ “1.618” อย่างเช่น
- 89 หารด้วย 55 เท่ากับ 1.61818
- 144 หารด้วย 89 เท่ากับ 1.61797
- 233 หารด้วย 144 เท่ากับ 1.61805
แล้วคำถามที่ตามมาก็คือ ฟีโบนัชชี เกี่ยวอะไรกับการลงทุน ?
จากหลักการของ Golden Ratio ที่ใช้ตัวเลขใดตัวเลขหนึ่ง ในลำดับฟีโบนัชชี นำมาหารด้วยจำนวนก่อนหน้า
หากลองกลับกันเป็น นำจำนวนก่อนหน้ามาหารด้วยจำนวนในลำดับถัดไป ค่าที่ได้จากการหารจะใกล้เคียงกับค่าคงที่ค่าหนึ่งเสมอ ตัวอย่างเช่น
- หารด้วยลำดับถัดไป 1 ตำแหน่ง 
34 หารด้วย 55, 55 หารด้วย 89, … ผลลัพธ์เท่ากับ 0.618
- หารด้วยลำดับถัดไป 2 ตำแหน่ง 
34 หารด้วย 89, 55 หารด้วย 144, … ผลลัพธ์เท่ากับ 0.382
- หารด้วยลำดับถัดไป 3 ตำแหน่ง 
34 หารด้วย 144, 55 หารด้วย 233, … ผลลัพธ์เท่ากับ 0.236
จากตัวเลขดังกล่าว นักลงทุนจึงได้นำมาประยุกต์ใช้กับการซื้อขายสินทรัพย์ 
เพื่อกำหนดรอบการแกว่งตัวของกราฟ เรียกว่า “Fibonacci Retracement”
โดย Fibonacci Retracement จะถูกแบ่งตามสัดส่วน คือ 23.6%, 38.2% และ 61.8% จากจุดต่ำสุดถึงจุดสูงสุดของกราฟ
ซึ่งถูกนำมาใช้เป็นระดับแนวรับ แนวต้านหรือวัดรอบการแกว่งตัวของราคา เพื่อหาจุดกลับตัวของรอบ ซึ่งหลายคนเชื่อกันว่า มันเป็นจุดจิตวิทยาที่สามารถใช้จับจังหวะซื้อหรือขายได้
แม้ลำดับเลขและอัตราส่วนฟีโบนัชชี จะสามารถพบเห็นได้ในธรรมชาติ ซึ่งถือเป็นเรื่องมหัศจรรย์อย่างหนึ่ง
แต่ในส่วนของการลงทุนนั้น
ความมหัศจรรย์ของฟีโบนัชชี เกิดขึ้นจากการที่เหล่านักลงทุน ต่างมองหาจุดสังเกตบนกราฟ เพื่อกำหนดกลยุทธ์การลงทุน
และค่าหนึ่งที่นักลงทุนชอบมาใช้ร่วมกันก็คือ สัดส่วนฟีโบนัชชี
ซึ่งทุกคนก็ไม่ทราบว่าอย่างไหนเป็นเหตุผลที่แท้จริง ที่ทำให้เลขฟีโบนัชชีมีความแม่นยำ ระหว่าง
1. เลขนี้มันมีความมหัศจรรย์จริง ๆ ในการหาจุดกลับตัวในกราฟ
หรือว่า
2. เลขนี้ไม่ได้มีความมหัศจรรย์อะไร แต่บังเอิญว่าทุกคนเฝ้ารอที่จุดนี้เหมือนกัน
ไม่ว่าจะด้วยเหตุผลไหน แต่มันก็ได้กลายเป็นตัวเลขทองคำ ที่นักลงทุนสายเทคนิคทุกคนควรต้องรู้ไปเรียบร้อยแล้ว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-